**ОБУЧИТЕЛЕН МОДУЛ 1**

**„ПРЕДОСТАВЯНЕ НА СОЦИАЛНИ УСЛУГИ ОТ ОБЩИНИТЕ”**

**ТЕМА 6. МЕРКИ И ДЕЙНОСТИ НА МЕСТНО НИВО ЗА ПОДКРЕПА НА ВЪЗРАСТНИТЕ ХОРА, ЗА ПОВИШАВАНЕ ЗАЕТОСТТА И КВАЛИФИКАЦИЯТА НА РАБОТНА СИЛА, ЗА ПОДКРЕПА НА СОЦИАЛНОТО ПРЕДПРИЕМАЧЕСТВО**

В темата са обхванати основните и най-широко разпространени местни политики в подкрепа на възрастните хора, за заетостта и в подкрепа на социалното предприемачество.

**Демографските предизвикателства`2030 са** основните насоки на европейската политика, вкл. и в контекста на демографските промени в трите области отрицателен естествен прираст, застаряване, обезлюдяване, въз основа на които са определени целите на демографските политики до 2030 г. А те са:

* **Забавяне** на негативните демографски процеси и намаляването на броя на населението;
* **Преодоляване** на негативните последици от остаряването на населението и подобряване на качествените характеристики на човешкия капитал;
* **Постигане** на социална кохезия и създаване на равни възможности за пълноценен социален и продуктивен живот за всички социални групи;
* **Ограничаване** на диспропорциите в териториалното разпределение на населението и обезлюдяването в някои региони и селата.
* **Адаптиране и синхронизиране** на нормативната база с обществените потребности за балансирано демографско развитие на населението и развитието на качеството на човешкия капитал.

Статистическите данни на Департамента по икономически и социални въпроси на ООН дават информация за очакванията на ниво ЕС относно застаряването на населението и безработицата и предизвикателствата пред социалните системи (виж таблица 1).

*Таблица 1. Статистическите данни на Департамента по икономически и социални въпроси на ООН по години, население и темп на прираст*.

|  |  |  |
| --- | --- | --- |
| **Година** | **Население** | **Темп на прираст** |
| 2020 | **6 940 522** | N/A % |
| 2025 | **6 694 221** | -3.55 % |
| 2030 | **6 430 854** | -3.93 % |
| 2035 | **6 157 135** | -4.26 % |
| 2040 | **5 894 125** | -4.27 % |
| 2045 | **5 651 929** | -4.11 % |
| 2050 | **5 423 860** | -4.04 % |
| 2055 | **5 201 795** | -4.09 % |
| 2060 | **4 981 151** | -4.24 % |
| 2065 | **4 765 543** | -4.33 % |
| 2070 | **4 567 035** | -4.17 % |
| **2075** | **4 395 885** | **-3.75 %** |
| 2080 | **4 254 230** | -3.22 % |
| 2085 | **4 138 175** | -2.73 % |
| 2090 | **4 038 812** | -2.40 % |
| 2095 | **3 944 710** | -2.33 % |
| 2100 | **3 849 973** | -2.40 % |

От таблицата е видно, че очакванията на ниво в ЕС относно застаряването на населението и безработицата са тревожни, което ще изправи пред сериозни предизвикателствата социалните системи на държавите членки на съюза.

ЕК очаква до 2070 г. 30%, или една трета от населениетода бъде на възраст 65 или повече години (в сравнение с 20% през 2019 г.), а 13% се очаква да бъде на възраст 80 или повече години (при 6% през 2019 г.).

Най-значимата демографска тенденция у нас е застаряването. Средната възраст е сред най-високите не само в Европейския съюз, но и в света. Средната продължителност на предстоящия живот общо за населението на страната е 74.9 години и се увеличава с 0.1 пункта на година. Средната продължителност на живота при мъжете е 71.5 години, докато при жените е със 7 години повече. Тя е с 3 години по-висока за населението в градовете (75.8 години), отколкото за населението в селата (72.8 години).

Населението в трудоспособна възраст намалява ежегодно с относително постоянен темп от 1.4% средногодишно през последните седем години. Над 3/4 от населението в трудоспособна възраст (48.9% от общото население) живее в градовете.

Бизнеса изпитва недостиг на подготвени кадри. Налице е процес на застаряване на работната сила в условия на динамичен пазар на труда с постоянно променящи се изисквания към квалификацията и професионалните умения на заетите.

Осигуреността на населението с медицински специалисти е относително добра, но с териториални диспропорции и с неблагоприятна перспектива.

*Как общините биха могли да „отговорят“ на демографските предизвикателства?*

* Достъп до основни услуги с европейско качество и пълен обхват – град-села. Равен достъп до качествени здравни услуги.
* Връзка между системата на образованието и производството.
* Обхващане на рискови групи в трудова заетост. Активиране на продължително безработните и неактивни лица. Системи от допълнителни стимули и санкции.
* Гаранции, че по-възрастното население поддържа здравето, производителността, качеството на живот, достойнството и независимостта си възможно най-дълго. Преодоляване на социалната изолация.
* Намалямане на институционализацията и минимизиране на бъдещите здравни и социални разходи.
* Иновации и партньорство.

# Местни политики за подкрепа на възрастните хора

Услугата „Домашен социален патронаж“ би могла да се определи като традиционна и с най-добро териториално покритие в цялата страна. Тя предоставя широка гама от услуги (комплексно или по избор) като:

* + доставка на храна,
	+ поддържане на личната хигиена и хигиената на жилищата на ползвателите,
	+ съдействие за снабдяване с технически помощни средства,
	+ битови услуги – закупуване на различни стоки, осигуряване на развлечения и занимания,
	+ съдействие за медицинска помощ и пред административнитe и други органи,
	+ организиране на свободното време и др. подобни.

Финансирането на услугата е с такси, определени от съответния общински съвет. Необходимо е да се отбележи, че в голяма част от общните таксите основно покриват разходите за хранене, останалите средства са от други общински приходи. Би могло да се обобщи, че близо 2/3 от разходите на 1 лице се финансират от общините.

Дейността на услугата се организира чрез:

* общинско предприятие;
* бюджетна дейност;
* възлагане управлението на услугата на външен доставчик.

Добра практика е, че чрез структурите на ДСП се предоставят редица други социални услуги, като: «Патронажни грижи», «Обществени трапезарии», «Кухни за бедни».

Друга местна услуга в общността, която се ползва от голям брои възрастни хора е„Клуб на пенсионера“. Тя е насочена към създаване на оптимални условия за пълноценно ангажиране и осмисляне свободното време на възрастните хора. Също така осигурява гаранции за равноправно положение и преодоляване на социалната изолация на възрастните хора, чрез създаване на условия за интегриране в обществото.

Дейности, които се предоставят в „Клуб на пенсионера“ са:

* оказване на помощ в общуването и поддържане на социални контакти;
* консултиране по различни въпроси;
* информиране по актуални теми и проблеми;
* организират и провеждат беседи на различни теми;
* условия за гледане на телевизия, за четене на печатни издания, честване на официални, лични празници и изяви, както и други дейности, съобразно интересите и желанията на потребителите.

Организиране на дейността по предоставяне на услугата би могло да бъде: като общинско предприятие или бюджетна дейност, като част от център за интеграция или център за обществена подкрепа. Устройството и дейността се уреждат с наредба на ОбС за организацията и дейността на клубовете за пенсионери или с правилник.

**Сигурност и подкрепа за възрастните хора от малките населени места са други общински политики, които се реализират чрез:**

* съвместни инициативи, проекти на общините и партньорства с кметствата, МВР и други органи – обучение и взаимопомощ, намаляване риска от измами, грабежи, пожари и т.н. Сигурна градска среда – улично осветление, охрана и др.
* осигуряване на доставки на хляб и основни хранителни продукти;
* патронажна грижа;
* мобилни екипи от медицински сестри и социални помощници;
* подкрепа за ежедневни дейности по различни програми за заетост;
* достъпен обществен транспорт, карти за пътуване и др.
* достъп до културни, образователни и спортни продукти;
* читалищна дейност;
* проекти от типа «Баба под наем или внуче на заем».

# Европейски иновативни практики за подкрепа на възрастните хора

* Платформа, свързваща работодатели с търсещи работа възрастни хора, която е разделена в три категории – обяви от отделни лица, обяви от професионалисти и кандидатурите на възрастните. Достъпът до платформата е безплатен за индивидуални частни лица и търсещите работа; само професионалистите и компаниите се таксуват;
* Инициатива, предлагаща кетъринг услуги на служители в местни компании. Целта ѝ е да помогне на възрастни хора да преодолеят социалната си изолация, като едновременно с това си осигурят допълнителни приходи. Според свободното им време и желание, пенсионерите могат да готвят веднъж или повече пъти на седмица, от вкъщи или в общи кухни, и да осигуряват домашно приготвени ястия за желаещите служители в близките офиси;
* Комбинация от дом за възрастни и дневна грижа за деца – осигурява общуване между поколенията, активности за възрастните и внимание за децата. Настанените в дома пенсионери учат песни и танци, правят физически упражнения заедно с децата и участват в цялата им дневна програма;
* Дом за възрастни предлага част от базата си като безплатни общежития на студенти. В замяна студентите се съгласяват да прекарват поне 30 часа на месец в разнообразни „съседски” активности с възрастните хора. Освен това, като част от „наема”, студентите провеждат обучения за пенсионерите – използване на електронна поща, социални медии и други, например рисуване на графити;
* Предоставят се ремонтни дейности в домовете на най-уязвимите възрастни хора, за да се осигурят минималните стандарти за достъпност, хигиена, сигурност, енергийна ефективност и обитаемост. Мерките се осъществяват чрез мрежа от партньори и най-често включват ремонт на кухня и баня и монтиране на асистиращи елементи (напр. дръжки, парапети, адаптирани мебели и повърхности), така че жителите да разполагат с по-голяма автономност и по-добро качество на живот;
* Безплатни административни услуги на граждани над 75-годишна възраст. Включването става чрез телефонно обаждане, а петима общински служители се грижат за доставянето и обработката на документацията на засегнатите.

Мерките и действията на общините за повишаване заетостта и квалификацията на работната сила са насочени към осигуряване на среда и условия за инвестиционна дейност и разкриване на нови работни места. Подкрепа на работодатели чрез:

* общински стратегии за развитие на образованието;
* участие в работата на областния съвет за заетост и подготовка на регионални програми за заетост;
* подготовка на проекти за намаляване на безработицата, вкл. за уязвими групи;
* осигуряване на работни места за обществено полезен труд или възпитателни мерки за лица със Споразумения с ПРБ или с мярка „Пробация“;
* реализиране на Местни споразумения за сътрудничество в изпълнение на Препоръката на Съвета на ЕС от 15 февруари 2016 г. относно интеграцията на дълготрайно безработните лица на пазара на труда;
* Европейска гаранция за младежта и др.;
* ангажиране в заетост в местните дейности - комунални и други услуги.

Инициативи в подкрепа на социалното предприемачество в общините се изразява в:

* доставка на социални услуги и/или подкрепа на техните потребители;
* предоставяне на работа на хора с увреждания;
* посредничество при намиране на работа на незаети лица;
* съдействие за предоставяне на здравни услуги;
* дейност в сферата на образованието и обучението и др.;
* подкрепа на социални инициативи на НПО и бизнес – сектора.

Социалните предприятия в общините са фокусирани към дейности, които подкрепят социалното включване на лица от уязвими групи.

# Нормативни облекчения за развитие на социална икономика на местно ниво

* + *Кодекс на труда -* общинските съвети са длъжни да създават специализирани общински предприятия, а работодателите с повече от 300 работници и служители - цехове и други звена за работа на лица с трайно намалена работоспособност, като дейността на специализираните предприятия се планира и отчита отделно;
	+ *Закон за местното самоуправление и местната администрация и Закон за общинската собственост регламентират* създаване на **общински предприятия като** специализирано звено за изпълнение на местни дейности и услуги, финансирани от общинския бюджет по:
* управление, изграждане, поддържане, ремонт и реконструкция на обекти, мрежи и съоръжения на техническата инфраструктура и др., както и предоставяне на свързаните с тях услуги за населението;
* *предоставяне на други услуги или осъществяване на други местни дейности, необходими за задоволяване на потребностите на общината или на нейното население.*
	+ Създаване на **фондации**, участие на общината в **юридически лица с нестопанска цел** и в граждански дружества, **асоциации** и др.;
	+ Общинско **сътрудничество**, вкл. с юридически или физически лица;
	+ **Отдаване под наем без търг или конкурс** за здравни, образователни и социални дейности за задоволяване на съответните нужди на населението, както и на юридически лица с нестопанска цел, осъществяващи дейност в обществена полза (общинска наредба).
	+ *Търговски закон* – търговски дружества с общинско участие в капитала;
	+ *Закон за корпоративното подоходно облагане и Закон за местните данъци и такси* – данъчни стимули и преференции за даренията в полза на ЮЛНЦ в обществена полза.

**Защо общините трябва да развиват социална икономика?**

* Могат да бъдат катализатор на процес за развитие на социална икономика и при подходящи условия да подкрепят устойчивостта им;
* Решават редица социални проблеми на своите жители, като по-голямата част от тези проблеми са взаимосвързани и засягат цялата или по-голяма част от територията;
* Получават друг поглед и друг подход при решаване на проблемите, с дълготраен ефект;
* Могат да приемат местни нормативни актове, след обсъждане със заинтересованите страни;
* Реализират редица други цели за развитие на съответната територия – национални, регионални и местни.

Голяма част от българските общи са активни и иновативни – 21 от 59 одобрени проектни предложения по схема «Развитие на социалното предприемачество» по ОПРЧР бяха на общини, райони и/или сдружения на общини.

# **Новите планове за интегрирано развитие на общините (ПИРО)**

**ПИРО дават възможност за надграждащи държавната местни политики.**

* ПИРО заменят досегашните общински планове за развитие и интегрирани планове за градско и регионално развитие за периода 2021-2027 г.
* Съобразени са с нормативните документи, свързани с местното самоуправление, териториалното устройство, опазването на околната среда, и т.н. и следва да са в съответствие с целите на кохезионната политика на ЕС за периода 2021-2027 г.
* В тях се определят средносрочните цели и приоритети за устойчиво развитие на общината и връзките ѝ с други общини.

Осигуряват пространствена, времева и фактическа координация и интеграция на различни политики и планови ресурси за постигане на дефинираните цели за трайно подобряване на икономическото, социалното и екологичното състояние на общинската територия.

Интегрираните териториални стратегии (ИТС) ще координират и предвижданията на секторните стратегии и документи на регионално равнище в областта на икономическото развитие, здравеопазването, образованието, науката, социалните услуги, транспорта, водния сектор, енергетиката, широколентовите комуникации, туризма и околната среда и ще отчитат регионалните им специфики и териториалните им измерения.

Тези стратегии задължително съдържат индикативен списък на важни за района проектни идеи с индикативни бюджети и оптимален график на изпълнение.

Те се разработват в тясно сътрудничество със съответния Регионален съвет за развитие, за да бъде стимулиран подходът „отдолу-нагоре“ при идентифициране на нуждите, потенциала за развитие и възможните решения.

# Добри практики при предоставяне на социални услуги на общинско ниво - грижа за самотни стари хора

**Центрове „Домашни грижи“** по Проект „Домашни грижи за независим и достоен живот, изпълняват от БЧК, МЗ и МТСП поставят началото на интегрираните здравно-социални услуги за стари хора, като постигат е допълнителен резултат - в периода на изпълнението се анализират данни, свързани и с остойностяването на услугите и са направени изводи в сравнение с останалите публични услуги.

Дейностите се изпълняват в 4 общини - Враца, Оряхово, Криводол и Бяла Слатина. Ползвателите на услугите са: Възрастни хора над 65-год. възраст с хронични заболявания и трайни увреждания; Възрастни хора след активно лечение в болница; Самотни възрастни хора в малки и отдалечени населени места;

Центровете предоставят:

**Здравни грижи** – осъществяват се от медицински сестри:

* Проследяване на здравословното състояние на пациента;
* Обучение на потребителите как да се грижат за здравето си;
* Специфични медицински манипулации и процедури, подходящи за изпълнение в амбулаторни условия - в дома на потребителя.

**Социални услуги** – осъществяват се от домашни помощници:

* Поддържане на личната хигиена на потребителите;
* Поддържане на хигиената на дома;
* Пазаруване за или съвместно с потребителя;
* При необходимост приготвяне храната на потребителя;
* Придружаване при разходка, посещение при лекар;
* Съдействие за административни процедури и др.

Резултатите са анализирани, като е установено намаляване на броя на посещенията при личен лекар и повикванията към Спешна помощ, като е предотвратено настаняване в специализирани институции в редица случаи.

*„Интегрираният подход на предоставяне на социалната и здравна грижа в домашна среда е алтернатива за подобряване на здравеопазването в България, повишаване ефективността на здравноосигурителната система и чувствително намаляване на разходите на различните участници в нея“[[1]](#footnote-1)*

**Проект „Иновативни модели за грижи в общността за хора с хронични заболявания и трайни увреждания“**

Проектът се осъществява в рамките на Програма „Местно развитие, намаляване на бедността и подобрено включване на уязвимите групи“ с подкрепата на Финансовия механизъм на Европейското икономическо пространство 2014-2021.

Целта на проекта е създаване на иновативен модел за дистанционен мониторинг на хронични заболявания – телеасистенция/телекеър чрез използване на съвременните информационни и комуникационни технологии (ИКТ) в областите Враца, Видин и Монтана. По този начин ще се подобри достъпа на уязвими и самотни хора с хронични заболявания и трайни увреждания до професионални здравно-социални грижи и ще бъдат обхванати потребители в отдалечени и малки населени места.

В проекта е предвидено изграждането на три нови Центъра „Домашни грижи“, един кол-център на територията на гр. Враца и въвеждане на 24-часово наблюдение на здравословния и психосоциален статус на потребителите с цел управление на рисковете, произтичащи от самостоятелния начин на живот на възрастните хора и други фактори като влошено здравословно състояние, липса на адекватни медицински грижи и социални услуги и др.

Проектът обхваща хора на възраст 50+ от 7 общини в областите Враца, Видин и Монтана, като в рамките на 4-годишния период ще бъдат създадени над 81 работни места и ще бъдат обхванати над 700 потребители.

Основни цели на услугата телеасистенция/телекеър

Пилотирането на услугата телеасистенция/телекеър в България има за цел:

* достигане до едни от най-уязвимите членове на нашето общество – възрастните хора
* подкрепа на техните индивидуални нужди
* осигуряване на 24-часова връзка с професионалистите в кол-центъра
* непрекъснато, автоматично и дистанционно наблюдение на неотложни ситуации в реално време
* управление на рисковете за здравето, произтичащи от самостоятелния начин на живот на възрастните хора
* осъществяване на връзка с други доставчици на здравни и социални услуги;
* Редовно предоставяне на интегрирани здравно-социални грижи в домашна среда за периода на проекта, включително и на потребители в отдалечени и малки населени места;
* Създаване и оборудване на кол-център за телеасистенция/телекеър в гр. Враца;
* Разработване и въвеждане на система за пилотно предоставяне на новата услуга в областите Враца, Видин и Монтана;
* Разработване на ефективни модели за социално включване на дълготрайно безработни лица чрез осигуряване на качествено професионално обучение и възможности за заетост в областта на интегрирани здравно-социални услуги в общността;
* Създаване на екипи от доброволци, които да подкрепят дейностите на Центровете „Домашни грижи“ и услугите телеасистенция/телекеър;
* Създаване на предпоставки за приложение на услугата телеасистенция/телекеър на широка основа в бъдеще посредством изработване на проект за законодателни промени и стандарти;
* Повишаване на осведомеността и популяризиране на интегрираните здравно-социални услуги и услугите телеасистенция/телекеър сред обществото[[2]](#footnote-2).

**Насърчаване на социалната и солидарна икономика[[3]](#endnote-1)[[4]](#footnote-3)**

Министърът на труда и социалната политика насърчава субектите на социалната и солидарна икономика и им оказва подкрепа, като:

1. подпомага диалога помежду им и с държавните органи, включително като съдейства за осъществяването на общи инициативи в областта на социалната и солидарна икономика с различни държавни органи;

2. подпомага приобщаването на гражданите към дейността на субектите на социалната и солидарна икономика и за осъществяването на социалните им цели, **като създава електронна платформа, чрез която те ще може да представят дейността си пред заинтересованите лица с цел бъдещи партньорства и съвместна дейност.**

**Органите на местното самоуправление може да оказват съдействие на субектите на социалната и солидарна икономика в тяхната дейност, като:**

* насърчават развитието на човешките ресурси в областта на социалната и солидарна икономика, като осигуряват достъп до електронната платформа.
* разработват механизми и програми за подкрепа на социалното предприемачество, насочени към развитие на регионалните аспекти на социалната и солидарна икономика, чрез включване на мерки в нормативните актове, свързани с развитието на общината;
* участват в дейностите на социалната и солидарна икономика чрез различни форми на сътрудничество.

Начините, по които органите на местното самоуправление може да оказват съдействие на субектите на социалната и солидарна икономика, се определят с решение на общинския съвет.

**Министърът на труда и социалната политика насърчава социалните предприятия и им оказва подкрепа, като:**

* предоставя методическа помощ при търсенето на специализирано финансиране за дейността им;
* провежда национални обучителни програми за развитие на управленския им капацитет;
* създава, регистрира и поддържа отличителна сертификационна марка за социалните предприятия и техните стоки или услуги, като я предоставя за безвъзмездно ползване от социалните предприятия, вписани в регистъра на социалните предприятия;
* предлага създаване на обективни индикатори за статистическа отчетност на социалната и солидарна икономика към Националния статистически институт, извършва анализи и предлага промени или нови мерки за насърчаване.

**Социалните предприятия клас А+ може да бъдат насърчени чрез:**

* възмездно учредяване в тяхна полза за развитието на социалните им цели на право на строеж върху имоти - частна общинска собственост, без търг или конкурс след решение на общинския съвет, прието с мнозинство повече от половината от общия брой на съветниците не по-малко от 6 месеца след постъпването на заявлението на социалното предприятие, по ред, определен в наредбата по чл. 8, ал. 2 от Закона за общинската собственост; в този случай социалното предприятие се задължава да продължи да съществува и да действа като такова за срок, не по-кратък от 10 години от учредяването на правото на строеж, като при неизпълнение на това задължение дължи на общината парично обезщетение в размер 40 на сто от цената на учредяване през първите 5 години и 20 на сто от цената на учредяване през периода от шестата до десетата година;
* възмездно учредяване в тяхна полза за постигането на социалните им цели на право на ползване върху имоти и вещи - частна общинска собственост, без търг или конкурс след решение на общинския съвет, прието не по-малко от 6 месеца след постъпването на заявлението на социалното предприятие, по ред, определен в наредбата по чл. 8, ал. 2 от Закона за общинската собственост; правото на ползване се погасява със заличаването на социалното предприятие от регистъра на социалните предприятия или с изтичането на определения срок, който не може да надхвърля 10 години;
* финансово подпомагане за обучение за повишаване на професионалната квалификация на лицата по чл. 7, т. 4, наети от социални предприятия клас А+, по предложение на министъра на труда и социалната политика в рамките на определените със закона за държавния бюджет за съответната година средства за осъществяване на активната политика по заетостта, когато икономическата дейност се извършва изцяло в административните граници на общини, които за предходната година имат равнище на безработица, равно или по-високо от средното за страната.

**"Социално предприятие"** е предприятие, което независимо от правно организационната си форма има за предмет на дейност производство на стоки или предоставяне на услуги, като съчетава икономически резултати със социални цели, постига измерима, положителна социална добавена стойност, управлява се прозрачно с участието на членовете, работниците или служителите при вземане на управленски решения, осъществява своята икономическа дейност, като част от средно списъчния брой на персонала са лица по чл. 7, т. 4 и/или като печалбата преимуществено се разходва за осъществяване на социална дейност и/или социална цел съгласно учредителния договор или устав.

**"Социално предприемачество"** е форма на предприемачество, която съвместява стопанска дейност с преследването на социални цели, в резултат на което се произвежда социална добавена стойност, определена съгласно методиката по чл. 7, т. 1.

**"Социална добавена стойност"** е постигнатият социален ефект за целевата група в резултат от извършваната от социалното предприятие дейност, като се вземат предвид както положителните, така и отрицателните промени и съпътстващите ефекти в резултат от други действия или липса на действия от страна на социалното предприятие.

**"Социална цел"** е цел в подкрепа на лица по чл. 7, т. 4 по отношение на тяхната заетост, социално включване, повишаване на жизнения им стандарт, подобряване на достъпа им до образование и професионална квалификация и защита на техните права, както и за подобряване средата на живот чрез опазването на околната среда и биоразнообразието и в подкрепа на екологичния баланс.

**Подготовка на инвестиции за градско развитие по ПРР 2021-2027 г**[[5]](#footnote-4).

Еволюцията на политиката по отношение на градското развитие през последните години е свързана с припознавате на градовете като основни двигатели на промяната към устойчив начин на живот в редица документи на световно и европейско ниво: Целите на ООН за устойчиво развитие, Новия градски дневен ред на ООН (2017 г.), Териториалния дневен ред 2020 (в момента в етап на финализиране е новият документ с хоризонт 2030 г.), Градския дневен ред на ЕС и др. В тях съществено място заема определянето на основните характеристики на подхода за устойчиво градско развитие, включващ стратегическа визия за развитие, включване в политиката на всички градове, независимо от тяхната големина и насърчаване на връзките между тях, интеграция между различните сектори в градските територии, многостепенно управление, включване на широк кръг заинтересовани страни и използването на разнообразни източници на финансиране за изпълнение на заложените цели и дейности.

Тези принципни положения са вградени в стратегическите документи за регионално и пространствено развитие на национално ниво и в България, които служат като основа за изпълнение на бъдещата Програма за развитие на регионите (ПРР) за програмния период 2021-2027 г.

Планираният механизъм за изпълнение на приоритета за устойчиво градско развитие на ПРР за новия програмен период 2021-2027 г. Европейската комисия поставя акцент върху засилването на градското и териториалното измерение на политиката на сближаване чрез въвеждането на нова цел на политиката „Европа по-близо до гражданите“, подкрепяща подход, основан на териториалните специфики и ангажираност на местните власти и гражданското общество в посрещането на специфичните местни предизвикателства. Съгласно проекта на Регламент относно ЕФРР и КФ за периода 2021-2027 г., в рамките на устойчивото градско развитие ще се подкрепи интегрираното териториално развитие с цел по-ефективно справяне с икономическите, екологичните, климатичните, демографските и социалните предизвикателства, засягащи градските райони, включително функционалните градски зони и насърчаването на връзките между градските и селските райони.

В рамките на подкрепата на ЕФРР по цел на политиката „Европа по-близо до гражданите“ е формулирана специфична цел, насочена към насърчаване на интегрираното социално, икономическо и екологично развитие, културното наследство и сигурността в градските райони. Съгласно чл. 9 от проекта на регламент за ЕФРР поне 6% от ресурса по ЕФРР следва да бъдат заделени за изпълнението на териториални стратегии за интегрирано градско развитие чрез ВОМР, интегрирани териториални инвестиции (ИТИ) или друг териториален инструмент по Цел на политиката 5. Подкрепата следва да бъде предоставена в съответствие с чл. 22 и чл. 23 от проекта на Регламент на Европейския парламент и на Съвета за определяне на общо приложими разпоредби за Европейския фонд за регионално развитие, Европейския социален фонд+, Кохезионния фонд, Европейския фонд за морско дело и рибарство, както и финансови правила за тях и за фонд „Убежище и миграция“, фонд „Вътрешна сигурност“ и инструмента за управление на границите и визите (РОР).

През новия програмен период в рамките на ПРР се предвижда прилагането на два от посочените в член 22 от проекта на РОР инструменти, а именно:

* ИТИ в районите за планиране от ниво 2;
* Друг териториален инструмент по ЦП 5 – интегрирана приоритетна ос за територията на предварително определени градски общини.

Изискванията към териториалните стратегии, които се изпълняват чрез териториалните инструменти, се определят в чл. 23 от проекта на РОР. Съгласно него, тези стратегии се изготвят на отговорността на съответните градски, местни или други териториални органи или организации, като могат да съдържат списък на операциите, които ще бъдат подпомагани. Проектът на Регламент указва, че когато такъв списък не е включен в териториалната стратегия, съответните градски, местни или други териториални органи или организации подбират или участват в подбора на операциите.

1. Д-р Надежда Тодоровска, „Моделът Домашни грижи-съвременен подход за интегрирана здравно-социална грижа“ [↑](#footnote-ref-1)
2. Източник: [За проекта – Домашни грижи (e-homecarebg.com)](http://e-homecarebg.com/bg/about/) [↑](#footnote-ref-2)
3. [↑](#endnote-ref-1)
4. Закон за предприятията на социалната и солидарна икономика [↑](#footnote-ref-3)
5. Актуализирани общи указания за подготовка на инвестиции за градско развитие по ПРР 2021-2027 [↑](#footnote-ref-4)